《又赋元夕》
明代·黄淮

翠拥三山压巨鳌，天门灯夕宴通宵。阳随春长乾坤泰，乐与民同霈泽饶。

香爇沈檀飘瑞霭，光摇星斗灿晴霄。瀛洲曾预仙班后，犹记清平入凤韶。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。